আশির দশকের কিংবদন্তী গান তোরে পুতুলের মতো করে সাজিয়ে এর গীতিকার আব্দুল্লাহ আল মামুন। চট্টগ্রাম কলেজের সেই তারুণ্যের দিনগুলিতে প্রখ্যাত ব্যান্ড সোল্সের জন্য বেশ কিছু সুপারহিট গান রচনার পাশাপাশি তুখোড় কিছু কবিতাও লিখেছেন তিনি। বাড়ী সাগরপারের দেশ কক্সবাজার। চাঁটগা কলেজ  থেকে উচ্চ মাধ্যমিক ও তৎকালীন চট্টগ্রাম ইঞ্জিনিয়ারিং কলেজ থেকে প্রকৌশলী ডিগ্রী অর্জন করে পূরকৌশল বিভাগে শিক্ষকতা শুরু করেন। কিন্তু পরবর্তীতে উচ্চ শিক্ষার হাতছানি, আল মামুনকে বিশ্ববিদ্যালয়ের শিক্ষকতা ছেড়ে টেনে নিয়ে যায় স্বদেশের সীমানা ছাড়িয়ে প্রবাসে। গত দুই দশক ধরে অষ্ট্রেলিয়ার সিডনীতে স্থায়ীভাবে বসবাস করছেন আল মামুন। প্রকৌশলী হলেও সিডনীতে তাঁর পরিচিতি হল মূলতঃ একজন অসাধারণ সঙ্গীত শিল্পী, মিডিয়া ব্যক্তিত্ব ও শুদ্ধ ধারার সাংস্কৃতিক আয়োজক হিসেবে।    সিডনীর বাংলা কম্যুনিটি রেডিওর পথিকৃত আল মামুন একজন  দক্ষ রেডিও সাংবাদিক ও উপস্থাপক। ১৯৯৪ সাল থেকে প্রায় দেড় দশকেরও বেশী সময় ধরে তিনি অষ্ট্রেলিয়ার বহুজাতিক রেডিও সংস্থা এস বি এস এর বাংলা অনুষ্ঠানের সহযোগী উপস্থাপক হিসাবে কাজ করেছেন। ّইতিমধ্যে প্রকাশিত হয়েছে তার একমাত্র কাব্যগ্র্রন্থ খুঁজে পেয়েছি প্রিয়তমা। ২০০৮ সালের জুনে সিডনী ছেড়ে কাতারের দোহায় এসেছেন আল মামুন কনসালট্যান্টের চাকুরী নিয়ে।